Zagreb, 25. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Josipa Dekalića, općinskog načelnika Općine Šandrovac,** na 99. sjednici, održanoj 25. rujna 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Josipa Dekalića, općinskog načelnika Općine Šandrovac, zbog moguće povrede članka 7. stavka 1. podstavka c) ZSSI-a, koja proizlazi iz donošenja odluka u svojstvu jedinog člana Skupštine trgovačkog društva Šandroprom d.o.o., i to: Odluka o izmjenama i dopunama Pravilnika o radu, unutarnjem ustrojstvu i sistematizaciji poslova u trgovačkom društvu Šandroprom d.o.o. Šandrovac donesenim dana 21. studenoga 2014.g., 3. lipnja 2016.g., 20. lipnja 2018.g., 22. veljače 2019.g. te 2. siječnja 2020.g. kojima je između ostaloga, povećan koeficijent za radno mjesto rukovatelj radnim strojem na kojem je zaposlen dužnosnikov sin ……………. te Odluka o isplati božićnice radnicima trgovačkog društva Šandroprom d.o.o. u kojem je zaposlen i dužnosnikov sin, donesenim 20. prosinca 2016.g., 19. prosinca 2017.g. te 13. prosinca 2018.g.**
2. **Pokreće se postupak za odlučivanje o sukobu interesa protiv dužnosnika Josipa Dekalića, općinskog načelnika Općine Šandrovac, zbog moguće povrede članka 5. stavka 1. ZSSI-a, koja proizlazi iz donošenja Odluka o odabiru ponuditelja povodom natječaja za košnju livada u vlasništvu Općine Šandrovac, i to Odluke KLASA: 363-01/17-03/1, URBROJ: 2123-05-03-17-6 od 14. travnja 2017.g., zatim Odluke KLASA: 363-01/18-03/3, URBROJ: 2123-05-03-18-5 od 16. travnja 2018.g. te Odluke KLASA: 363-01/19-03/1, URBROJ: 2123-05-03-19-6 od 4. veljače 2019.g. kojima je, između ostalih, odabrana ponuda ……………………., sina dužnosnika Josipa Dekalića.**
3. **Postupak za odlučivanje o sukobu interesa protiv dužnosnika Josipa Dekalića, općinskog načelnika Općine Šandrovac, povodom donošenja odluka o stupanju u poslovne odnose navedene Općine s obrtom Tesar, s kojim su u poslovne odnose stupali i dužnosnik te dužnsosikov sin, neće se pokrenuti s obzirom da prikupljeni podaci i dokumentacija ne upućuju na moguću povredu odredbi ZSSI-a.**
4. **Poziva se dužnosnik Josip Dekalić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke II. ove odluke te na ostale navode odluke.**

Obrazloženje

Dana 23. svibnja 2019.g. u knjizi ulazne pošte Povjerenstva, pod brojem: 711-U-2143-P-178/19-01-1, zaprimljena je anonimna prijava mogućeg sukoba interesa podnesena protiv dužnosnika Josipa Dekalića, općinskog načelnika Općine Šandrovac te je povodom iste otvoren predmet pod brojem P-178/19.

U navedenoj prijavi se u bitnome navodi da je dužnosnikov sin zaposlen u komunalnom trgovačkom društvu Šandroprom d.o.o. u kojem je dužnosnik jedini član Skupštine. U prijavi se nadalje navodi da je zamjenik općinskog načelnika Općine Šandrovec zaposlen u komunalnom društvu Komunalije d.o.o. bez provođenja natječaja te da je navedenom trgovačkom društvu dana koncesija, također bez natječaja. Podnositelj prijave nadalje navodi da su isti poslovni subjekti, i to obrt u vlasništvu ………….. te obrt u vlasništvu ……………….., izvodili radove za Općinu Šandrovac i za dužnosnikovog sina. U prijavi se još navodi da dužnosnikov sin koristi zemljište Općine Šandrovac za košnju trave te da je dužnosnik kupovao zemljišta na području Općine Šandrovac od osoba slabijeg imovinskog stanja te od osoba koje je smjestio u dom za stare i nemoćne.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 4. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Josip Dekalić obnaša dužnost općinskog načelnika Općine Šandrovac u aktualnom mandatu, počevši od 25. svibnja 2017.g. te je istu dužnost obnašao i u mandatu 2013.-2017.g. Uvidom u izvješće o imovinskom stanju koje je dužnosnik podnio 4. svibnja 2011.g. utvrđeno je da je dužnosnik u istom naveo da dužnost općinskog načelnika Općine Šandrovac obnaša od 1997.g. Josip Dekalić je stoga, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Povjerenstvo je izvršilo uvid u izvadak iz sudskog registra Trgovačkog suda u Bjelovaru te utvrdilo da je pod matičnim brojem subjekta: 010048134 upisano trgovačko društvo Šandroprom d.o.o., OIB: 30730793911. Kao jedini osnivač/član toga trgovačkog društva upisana je Općina Šandrovac.

Povjerenstvo je nadalje izvršilo uvid u izvadak iz Obrtnog registra Republike Hrvatske, Ureda državne uprave u Koprivničko-križevačkoj županiji, Ispostave u Đurđevcu te utvrdilo da je pod matičnim brojem obrta: 92248373 upisan Keramičarski obrt Mozaik, vl. Dražen Furdić, Prugovac. Također je utvrđeno da je u Obrtnom registru istog ureda državne uprave, pod matičnim brojem: 90192265, upisan obrt Tesar, vl. Ivan Konjarek, Đurđevac.

Na zahtjev Povjerenstva trgovačko društvo Šandroprom d.o.o. dostavilo je očitovanje od 28. listopada 2019.g. u kojem se navodi da je ………………. u navedenom trgovačkom društvu bio zaposlen na određeno vrijeme u razdoblju od 10. listopada 2005.g. do 23. prosinca 2005.g. na radnom mjestu komunalnog radnika, a od 3. travnja 2006.g. pa nadalje zaposlen je na neodređeno vrijeme na radnom mjestu strojara. U očitovanju se nadalje navodi da je dužnosnik Josip Dekalić član Skupštine trgovačkog društva Šandroprom d.o.o. od 11. ožujka 2013.g. temeljem Odluke o promjeni Izjave o osnivanju društva Šandroprom d.o.o. Uvidom u OIB …………………, navedenog u očitovanju trgovačkog društva Šandroprom d.o.o. i OIB sina dužnosnika Josipa Dekalića naveden u dužnosnikovom izvješću o imovinskom stanju, utvrđeno je da je riječ o istoj osobi.

U privitku dopisa dostavljena je dokumentacija vezana za zapošljavanje ……………..… te Odluka o promjeni Izjave o osnivanju društva s ograničenom odgovornošću Šandroprom d.o.o. za proizvodnju, trgovinu, komunalne i druge usluge od 11. ožujka 2013.g. Uvidom u navedenu Odluku utvrđeno je da je članak 11. izmijenjen na način da glasi: „Skupštinu društva čini načelnik Općine Šandrovac“.

Uvidom u dostavljeni Ugovor o radu sklopljen između poslodavca Šandroprom d.o.o., i radnika …………………. dana 4. travnja 2006.g. utvrđeno je da je ………………. zaposlen na neodređeno vrijeme te da će obavljati poslove rukovodioca radnim strojem, održavanje radnog stroja, radno održavanje infrastrukture te ostale poslove po nalogu.

Na zahtjev Povjerenstva, Općina Šandroprom dostavila je očitovanje KLASA: 041-01/19-04/3, URBROJ: 2123-05-04-19-2 od 31. listopada 2019.g. u kojem se se u bitnome navodi da su za vrijeme mandata dužnosnika Josipa Dekalića izvođeni radovi na vidikovcu, mrtvačnici i društvenim domovima u vlasništvu Općine Šandrovac te da Općina nije stupala u poslovne odnose sa keramičarskim obrtom Mozaik, vl. Dražen Furdić, ali je stupala u poslovne odnose s obrtom Tesar, vl. Ivan Konjarek temeljem uredno provedenih javnih/jednostavnih nabava. U privitku dopisa dostavljeni su izvodi s internetske stranice Općine Šandrovac na kojoj je objavljen pregled svih sklopljenih ugovora o javnoj/jednostavnoj nabavi i njihovog izvršenja od 2012.g. do danas. Iz dostavljenih izvoda utvrđeno je da su s obrtom Tesar sklopljeni sljedeći ugovori:

* dana 13. rujna 2013.g., nakon provedenog otvorenog postupka nabave, sklopljen je

ugovor za rekonstrukciju krovišta na poslovnim zgradama Općine Šandrovac – Društveni dom Šandrovac i Društveni dom Laslovac, u vrijednosti od 425.252,93 kn s PDV-om

* dana 24. svibnja 2017.g., nakon provedenog postupka bagatelne nabave, sklopljen

je ugovor za zamjenu pokrova i dotrajalih dijelova krovišta na društvenom domu Ravneš u Općini Šandrovac, u vrijednosti od 111.300,57 kn s PDV-om,

* dana 25. rujna 2017.g., nakon provedenog postupka bagatelne nabave, sklopljen je

ugovor za zamjenu pokrova i dotrajalih dijelova krovišta na društvenom domu Pupelica u Općini Šandrovec, u vrijednosti od 209.384,14 kn s PDV-om te

* dana 17. rujna 2018.g., nakon provedenog postupka bagatelne nabave, sklopljen je

ugovor sa zajednicom ponuditelja u kojoj je jedan od ponuditelja obrt Tesar, za izvođenje pripremnih, izolaterskih i zidarskih radova na društvenom domu Jasenik, u vrijednosti od 193.058, 21 kn s PDV-om.

U očitovanju Općine Šandrovac se nadalje navodi da su svi računi za navedene poslovne odnose plaćeni te da je Općina sredstva za izvođenje radova osigurala dijelom iz svog proračuna, a dijelom temeljem natječaja Ministarstva regionalnog razvoja i fondova Europske unije i Fonda za zaštitu okoliša i energetsku učinkovitost, pri čemu je sufinanciranje Općine Šandrovac iznosilo 20-40%, a navedeni su poslovi, s obzirom na način financiranja, bili predmetom nadzora.

Općina Šandrovac također navodi da se svake godine temeljem Odluke o raspisivanju natječaja za košnju livada u vlasništvu Općine Šandrovac i Odluke o odabiru ponuditelja koju donosi općinski načelnik na prijedlog povjerenstva za provedbu natječaja, rješava pitanje nepokošenih nekretnina u vlasništvu Općine Šandrovac, a koje nisu predmetom zakupa. Jedan od ponuditelja za košnju je i sin općinskog načelnika Josipa Dekalića, odnosno OPG Kristijan Dekalić. U privitku očitovanja dostavljeni su izvodi iz knjigovodstvenih evidencija Općine Šandrovac te natječajna dokumentacija za razdoblje 2017. - 2019.

Uvidom u dostavljenu natječajnu dokumentaciju Povjerenstvo je utvrdilo da su u 2017.g., 2018.g. i 2019.g. provedeni natječaji za košnju livada u vlasništvu Općine Šandrovac, odnosno da je topćinski načelnik navedene Općine Josip Dekalić dana 4. travnja 2017.g., zatim 4. travnja 2018.g. te 24. siječnja 2019.g. donio Odluke o raspisivanju natječaja, kojima je ujedno i imenovano povjerenstvo za otvaranje ponuda i odabir najpovoljnijeg ponuditelja. Niti jedne godine dužnosnik Josip Dekalić nije bio član navedenog povjerenstva. U sve tri navedene Odluke određena je početna cijena za 1 jutro u iznosu 200,00 kn, a popis parcela je sastavni dio predmetnih odluka. Nadalje, iz dostavljenih Zapisnika s javnog otvaranja ponuda na Natječaj za košnju livada u vlasništvu Općine Šandrovac koji su sastavljeni 14. travnja 2017.g., 16. travnja 2018.g. te 4. veljače 2019.g. utvrđeno je da je …………….., sin dužnosnika Josipa Dekalića, svake godine dostavio ponudu za tri parcele te je za navedene parcele bio jedini ponuditelj. Povjerenstvo za otvaranje ponuda i odabir najpovoljnijeg ponuditelja stoga je predložilo, između ostaloga, izabrati ponudu ponuđača ……………………….

Na temelju tako provedenih natječaja dužnosnik Josip Dekalić je donio Odluku o odabiru ponuditelja povodom natječaja za košnju livada u vlasništvu Općine Šandrovac, i to Odluku KLASA: 363-01/17-03/1, URBROJ: 2123-05-03-17-6 od 14. travnja 2017.g. za 2017.g., zatim Odluku KLASA: 363-01/18-03/3, URBROJ: 2123-05-03-18-5 od 16. travnja 2018.g. za 2018.g. te Odluku KLASA: 363-01/19-03/1, URBROJ: 2123-05-03-19-6 od 4. veljače 2019.g. za 2019.g. Svakom od navedenih odluka određeno je da se za parcele br. 1, 2, 3 u Industrijskoj zoni Doljani odabire ponuda …………………...

Povjerenstvo je podatke zatražilo i od obrta Tesar, vl. Ivan Konjarek koji u svom očitovanju, zaprimljenom u Povjerenstvu dana 9. prosinca 2019.g., navodi da je obrt Tesar iz Đurđevca u razdoblju od 2011.g. do dana slanja dopisa pružao i vršio usluge građevinskih radova za dužnosnika Josipa Dekalića i dužnosnikovog sina ……………… te su izvedeni radovi na štali, štaglju i šupi koji su izvođeni u stri faze: 1. faza 25. listopada 2010.g. u vrijednosti od 8.500,00 kn +PDV, 2. faza 20. studenoga 2011.g. u vrijednosti od 4.200,00 kn + PDV i 3. faza 21. srpnja 2014.g. u vrijednosti od 12.500,00 kn + PDV. Također su izvedeni radovi na prekrivanju nadstrešnice uz kuću i zamjena stupova dana 4. siječnja 2014.g. u vrijednosti od 1.000,00 kn + PDV. Nadalje, 12. listopada 2016.g. izvedeni su radovi na prekrivanju kuće u vrijednosti od 6.000,00 kn + PDV. U privitku očitovanja dostavljeni su izdani računi i financijska dokumentacija iz koje proizlazi da su svi računi podmireni.

Na dodatni zahtjev Povjerenstva kojim se tražilo pojašnjenje je li se na natječaje za košnju livada u vlasništvu Općine Šandrovec javljao OPG čiji nositelj je Kristijan Dekalić ili Kristijan Dekalić isključivo kao fizička osoba, Općina Šandrovac dostavila je očitovanje KLASA: 041-01/19-04/3, URBROJ: 2123-05-04-19-4 od 11. prosinca 2019.g. u kojem se navodi da se na natječaj za košnju livada javio ……………….. te su dostavljene podnesene prijave na natječaj za razdoblje od 2017.g. do 2019.g., kao i izvodi iz knjigovodstvenih evidencija Općine Šandrovac. Iz tako dostavljene dokumentacije Povjerenstvo je utvrdilo da je prijavu na natječaj podnio ………………. kao privatna, fizička osoba, a na kao nositelj OPG-a.

Uz očitovanje Općine Šandrovac također je dostavljena relevantna dokumentacija (zapisnici o otvaranju ponuda te o pregledu i ocjeni ponuda, odluke o odabiru najpovoljnijeg ponuditelja i sklopljeni ugovori) iz koje je vidljivo da su prije stupanja u poslovne odnose s obrtom Tesar provedeni postupci javne, odnosno jednostavne nabave, ovisno o vrijednosti radova. Iz dostavljene dokumentacije utvrđeno je da dužnosnik Josip Dekalić nije bio član povjerenstava za provedbu postupaka predmetnih nabava, već je kao općinski načelnik te zakonski zastupnik Općine Šandrovac donosio odluke o odabiru obrta Tesar kao najpovoljnijeg ponuditelja te sklapao ugovore s istim.

Povjerenstvo je zatražilo dodatne podatke i od trgovačkog društva Šandroprom d.o.o. kojim je tražilo očitovanje o tome je li dužnosnik Josip Dekalić kao član Skupštine navedenog trgovačkog društva davao razrješnice i/ili donosio bilo kakve druge odluke koje su se odnosile na materijalna i druga prava članova Uprave toga društva te jesu li Uprava i/ili Skupština društva Šandroprom d.o.o., u razdoblju u kojem je dužnosnik bio član Skupštine, donosili odluke koje su se odnosile na materijalna prava zaposlenika ……………., sina dužnosnika Josipa Dekalića.

Trgovačko društvo Šandroprom d.o.o. dostavilo je dva očitovanja, i to od 17. ožujka 2020.g. te od 23. srpnja 2020.g. u kojima se u bitnome navodi da je dužnosnik Josip Dekalić kao član Skupštine toga društva dana 1. listopada razriješio vršiteljicu dužnosti direktora Anitu Bažulić na temelju njene pisane ostavke te je imenovao Sanelu Paukovac za člana Uprave – vršitelja dužnosti direktora trgovačkog društva Šandroprom d.o.o., o čemu je dostavljena odgovarajuća dokumentacija, i to ostavka na mjesto v.d. direktora u trgovačkom društvu Šandroprom d.o.o te Odluka o opozivu člana Uprave – vršitelja dužnosti direktora Šandroprom d.o.o. i Odluka o imenovanju člana Uprave – vršitelja dužnosti direktora Šandroprom d.o.o. Obje Odluke potpisao je predsjednik Skupštine, općinski načelnik Josip Dekalić dana od 1. listopada 2013.g.

U očitovanju trgovačkog društva Šandroprom d.o.o. od 17. ožujka 2020.g. se nadalje navodi da je predsjednik Skupštine trgovačkog društva Šandroprom d.o.o. donosio odluke o povećanju koeficijenata za pojedinačna radna mjesta, ali nikada za jednog pojedinačnog radnika, već za sve radnike na određenim radnim mjestima. Dužnosnik kao predsjednik Skupštine je donosio i Odluke o isplati božićnice i regresa za godišnji odmor te Odluke o isplati jubilarne nagrade za ………………………..

Dopisom od 23. srpnja 2020.g. pojašnjava se da su odluke o isplati božićnice, regresa i drugih naknada zaposlenicima trgovačkog društva Šandroprom d.o.o. u nadležnosti Skupštine društva, a iznimno ako predsjednik Skupštine nije prisutan odluke donosi Uprava. Nadalje se navodi da su zaposlenicima isplaćivane božićnica, regres, uskrsnica, jubilarna nagrada i naknada za solidarnu pomoć u slučaju smrtnog slučaja užeg člana obitelju i u razdoblju prije 2013.g. u kojem dužnosnik Josip Dekalić nije bio član Skupštine društva.

Iz dostavljene Izjave o osnivanju društva s ograničenom odgovornošću od 15. veljače 2002.g. kojom je osnovano društvo Šandroprom d.o.o. te svih izmjena iste utvrđeno je da je do 11. ožujka 2013.g. bilo propisano da su organi društva Skupština i Uprava te da Skupštinu društva čini Općinsko vijeće Općine Šandrovac, a od 11. ožujka 2013.g. kao organi društva određeni su Skupština, Uprava i Nadzorni odbor te Skupštinu čini općinski načelnik Općine Šandrovec.

Člankom 12. Izjave o osnivanju društva Šandroprom d.o.o. u tekstu koji je usvojen 17. listopada 2013.g. i koji nije mijenjan u razdoblju u kojem je predsjednik Skupštine bio dužnosnik Josip Dekalić, bilo je propisano da Skupština odlučuje o financijskim izvješćima društva, upotrebi dobiti i pokrivanju gubitka, imenovanju i opozivu članova Uprave, podjeli i povlačenju poslovnih udjela, davanju prokure, mjerama za ispitivanje i nadzor za vođenje poslova, izmjeni društvenog ugovora te drugim pitanjima određenim zakonom i statutom društva. Ovlasti Skupštine društva nisu mijenjane kasnijim izmjenama Izjave o osnivanju društva.

Iz dokumentacije koju je trgovačko društvo Šandroprom d.o.o. dostavilo uz svoja očitovanja nadalje je utvrđeno da je dužnosnik Josip Dekalić kao jedini član Skupštine navedenog trgovačkog društva donosio odluke kojima je odlučivao i o materijalnim pravila svoga sina koji je zaposlenik navedenog trgovačkog društva, i to:

- dana 21. studenoga 2014.g., na prijedlog v.d. direktorice, Odluku o izmjenama i dopunama Pravilnika o radu, unutarnjem ustrojstvu i sistematizaciji poslova u Šandroprom d.o.o. , kojom je povećan koeficijent za 10 radnih mjesta, između ostaloga, i za radno mjesto rukovatelj radnim strojem;

- 3. lipnja 2016.g., na prijedlog v.d. direktorice, Odluka o izmjenama i dopunama Pravilnika o radu, unutarnjem ustrojstvu i sistematizaciji poslova u Šandroprom d.o.o., kojom je povećan koeficijent za 11 radnih mjesta, između ostaloga za radno mjesto rukovatelj radnim strojem;

- 20. lipnja 2018.g., na prijedlog v.d. direktorice, Odluku o izmjenama i dopunama Pravilnika o radu, unutarnjem ustrojstvu i sistematizaciji poslova u Šandroprom d.o.o. kojom je povećan koeficijent za 7 radnih mjesta, između ostaloga, za radno mjesto rukovatelj radnim strojem;

- 22. veljače 2019.g., na prijedlog v.d. direktorice, Odluku o izmjenama i dopunama Pravilnika o radu, unutarnjem ustrojstvu i sistematizaciji poslova u Šandroprom d.o.o. kojom je povećan koeficijent za 13 radnih mjesta, između ostaloga za radno mjesto rukovatelj radnim strojem;

- 2. siječnja 2020.g. Odluku o izmjenama i dopunama Pravilnika o radu, unutarnjem ustrojstvu i sistematizaciji poslova u Šandroprom d.o.o. kojom je povećan koeficijent za 13 radnih mjesta, između ostaloga za radno mjesto rukovatelj radnim strojem;

- 20. prosinca 2016.g. Odluku o isplati božićnice u iznosu od 500,00 kn za svakog radnika poimence, između ostalih i za dužnosnikovog sina;

- 19. prosinca 2017.g. Odluku o isplati božićnice u iznosu od 500,00 kn za svakog radnika poimence, između ostalih i za dužnosnikovog sina te

- 13. prosinca 2018.g. Odluka o isplati božićnice u iznosu od 2.000,00 kn za svakog radnika poimence, između ostalih i za dužnosnikovog sina.

Iz dostavljene dokumentacije, i to Odluke o imenovanju članova Nadzornog odbora od 15. veljače 2002.g. i Odluke o razrješenju Nadzornog odbora od 8. veljače 2006.g. također je utvrđeno da je dužnosnik Josip Dekalić u navedenom razdoblju, odnosno od 15. veljače 2002.g. do 8. veljače 2006.g. obavljao funkciju člana Nadzornog odbora trgovačkog društva Šandroprom d.o.o.

Nadalje, iz Odluke o imenovanju vršioca dužnosti člana Uprave poduzeća Šandroprom d.o.o. od 8. veljače 2006.g. utvrđeno je da je dužnosnik Josip Deklaić navedenom Odlukom imenovan vršiteljem dužnosti člana Uprave toga trgovačkog društva, a iz Odluke o prihvaćanju ostavke člana Uprave i imenovanju novog člana Uprave trgovačkog društva Šandroprom d.o.o. od 20. svibnja 2009.g. utvrđeno je da je dužnosnik Josip Dekalić s danom 20. svibnja 2009.g. podnio neopozivu ostavku na mjesto direktora navedenog trgovačkog društva.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 2. ZSSI-a propisano je da su srodnici po krvi u uspravnoj lozi članovi obitelji dužnosnika u smislu ZSSI-a. Stavkom 5. istog članka propisano je da su povezane osobe u smislu toga Zakona članovi obitelji dužnosnika iz stavka 2. toga članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom. Slijedom navedenoga, dužnosnikov sin se kao član obitelji dužnosnika smatra s dužnosnikom povezanom osobom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 7. stavkom 1. točkom c) propisano je da je dužnosnicima zabranjeno zlouporabiti posebna prava koja proizlaze ili su potrebna za obavljanje dužnosti.

Iz prikupljenih podataka i dokumentacije Povjerenstvo je utvrdilo da je sin dužnosnika Josipa Dekalića zaposlen u trgovačkom društvu Šandroprom d.o.o. na neodređeno vrijeme od 4. travnja 2006.g., dok je od listopada do prosinca 2005.g. u istom trgovačkom društvu radio na određeno vrijeme. Također je utvrđeno da je dužnosnik u navedenom trgovačkom društvu u razdoblju do 8. veljače 2006.g. obavljao funkciju člana Nadzornog odbora, a od 8. veljače 2006.g. do 20. svibnja 2009.g. funkciju člana Uprave. Vezano za navedeno, Povjerenstvo obrazlaže da je ZSSI stupio na snagu u ožujku 2011.g. te je prijelaznim i završnim odredbama propisano da će se postupci koji su pred Povjerenstvom započeti prije stupanja na snagu toga Zakona, dovršiti prema odredbama Zakona o sprječavanju sukoba interesa u obnašanju javnih dužnosti („Narodne novine“, br. 163/03., 94/04., 48/05., 141/06., 60/08., 38/09. i 92/10.). S obzirom u trenutku stupanja na snagu ZSSI-a nije bio pokrenut postupak protiv dužnosnika Josipa Dekalića vezano za zapošljavanje sina u trgovačkom društvu Šandroprom d.o.o. u kojem je dužnosnik u vrijeme zapošljavanja obavljao člana Uprave, Povjerenstvo nije nadležno ispitivati je li prilikom zapošljavanja dužnosnikovog sina došlo do povrede neke od odredbi ranije važećeg Zakona o sprječavanju sukoba interesa u obnašanju javnih dužnosti.

Povjerenstvo je nadalje utvrdilo da dužnosnik Josip Dekalić od ožujka 2013.g. pa nadalje, sukladno Izjavi o osnivanju trgovačkog društva Šandroprom d.o.o., obavlja funkciju jedinog člana Skupštine navedenog društva. U pogledu navedenog, Povjerenstvo obrazlaže da se poslovi koje dužnosnik obavlja kao član Skupštine trgovačkog društva u isključivom vlasništvu Općine Šandrovac d.o.o. ne mogu odvojiti od obnašanja dužnosti općinskog načelnika navedene Općine, odnosno od obveze poštivanja ZSSI-a i u toj ulozi. Navedeni zaključak nedvojbeno proizlazi iz okolnosti da je Izjavom o osnivanju trgovačkog društva Šandroprom d.o.o. propisano da Skupštinu društva čini upravo općinski načelnik Općine Šandrovac, odnosno članstvo u Skupštini navedenog trgovačkog društva proizlazi upravo iz obavljanja dužnosti općinskog načelnika.

Iz dokumentacije dostavljene od strane trgovačkog društva Šandroprom d.o.o. nadalje je utvrđeno da je dužnosnik u svojstvu jedinog člana Skupštine navedenog društva donosio odluke o materijalnim pravima zaposlenika, među kojima je i dužnosnikov sin, i to odluke o izmjenama i dopunama Pravilnika o radu, unutarnjem ustrojstvu i sistematizaciji poslova u Šandroprom d.o.o. kojima je u više navrata povećan koeficijent pojedinih radnih mjesta, između ostalog i radnog mjesta rukovatelja radnim strojem na kojem je zaposlen sin dužnosnika te odluke o isplati božićnice.

S tim u vezi Povjerenstvo ukazuje na relevantne odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111712., 68/13., 110/15. i 40/19.). Člankom 440. navedenog Zakona propisano je da članovi društva u skupštini donose odluke na koje su ovlašteni zakonom i društvenim ugovorom, osim ako se svi članovi u pojedinom slučaju u pisanom obliku ne dogovore o odluci koju treba donijeti ili izjave da su suglasni s time da se o njoj glasuje pisanim putem.

Člankom 441. istog Zakona propisano je da Skupština odlučuje o pitanjima određenim društvenim ugovorom, a osobito o: financijskim izvješćima društva, izvješću uprave o stanju društva, ako ga je društvo dužno izraditi, upotrebi ostvarene dobiti i pokrivanju gubitka, davanju razrješnice članovima uprave i nadzornog odbora, ako ga društvo ima, zahtjevu za uplatama uloga, povratu dodatnih uplata novca članovima društva, imenovanju i opozivu članova uprave, izboru i opozivu članova nadzornog odbora ako ga društvo ima, podjeli, spajanju i povlačenju poslovnih udjela, davanju prokure ili trgovačke punomoći za sve pogone koju treba dati uprava, mjerama za ispitivanje i nadzor nad vođenjem poslova, izmjeni društvenog ugovora, postavljanju zahtjeva za naknadu štete koje društvo može imati protiv članova uprave i nadzornog odbora i zamjenika članova uprave te o imenovanju zastupnika u sudskom postupku ako društvo ne mogu zastupati članovi uprave ni nadzorni odbor.

Iz navedenih odredbi Zakona o trgovačkim društvima proizlazi da je skupština društva s ograničenom odgovornošću ovlaštena odlučivati o pitanjima propisanim Zakonom ili društvenim ugovorom, odnosno izjavom o osnivanju.

S obzirom da donošenje odluka o materijalnim pravima zaposlenika nije niti Zakonom o trgovačkim društvima niti Izjavom o osnivanju društva Šandroprom d.o.o. stavljeno u nadležnost Skupštine navedenog trgovačkog društva, proizlazi da je o navedenim pitanjima trebala odlučivati Uprava, odnosno direktorica navedenog trgovačkog društva.

Budući da je dužnosnik Josip Dekalić kao jedini član Skupštine trgovačkog društva Šandroprom d.o.o. donosio odluke kojima je odlučivao o materijalnim pravima svoga sina kao zaposlenika tog trgovačkog društva, i to odluke o izmjenama i dopunama Pravilnika o radu, unutarnjem ustrojstvu i sistematizaciji poslova u Šandroprom d.o.o. kojima je povećavan koeficijent radnog mjesta dužnosnikovog sina i odluke o isplati božićnice, a koje odluke nisu propisane kao nadležnosti Skupštine društva, opisanim postupanjem došlo je do moguće zloporabe posebnih prava koja proizlaze iz obnašanja dužnosti općinskog načelnika Općine Šandrovac, odnosno dužnosnik Josip Dekalić počinio je moguću povredu članka 7. Stavka 1. točke c) ZSSI-a te je stoga odlučeno kao u točki I. izreke ove Odluke

Nadalje, u postupku je utvrđeno da je dužnosnik Josip Dekalić u 2017.g., 2018.g. i 2019.g. donosio Odluke o odabiru ponuditelja povodom natječaja za košnju livada u vlasništvu Općine Šandrovac kojima je, između ostalih, za tri parcele odabrana i ponuda dužnosnikovog sina. Povjerenstvo je također utvrdilo da je donošenju navedenih odluka prethodio javni natječaj te da je dužnosnik odluku donio na temelju prijedloga povjerenstva koje je vršilo otvaranje i pregled ponuda.

Iako su navedene odluke donesene nakon provedenog natječaja te je donošenje istih u okviru nadležnosti dužnosnika kao općinskog načelnika Općine Šandrovac, donošenjem navedenih odluka može nastati vanjski dojam da je dužnosnik koristio javnu dužnost koju obnaša za probitak svoga sina koji se po samom Zakonu smatra članom obitelji dužnosnika te stoga i s dužnosnikom povezanom osobom. Povjerenstvo ocjenjuje da je dužnosnik trebao predvidjeti negativnu vanjsku percepciju povezanu s donošenjem navedenih odluka te je u konkretnom slučaju trebao primijeniti institut izuzimanja i na donošenje odluka ovlastiti svog zamjenika.

Povjerenstvo nadalje obrazlaže da načela obnašanja javnih dužnosti obvezuju dužnosnike na časno, pošteno, savjesno, odgovorno i nepristrano postupanje te na očuvanje vlastite vjerodostojnosti i dostojanstvo povjerene im dužnosti te povjerenje građana. S obzirom iz prikupljene dokumentacije proizlazi da je dužnosnik Josip Dekalić, donošenjem odluka o odabiru ponuditelja povodom natječaja za košnju livada u vlasništvu Općine Šandrovac kojima je odabrao ponudu svog sina, propustio poduzeti potrebne radnje sa svrhom očuvanja vlastite vjerodostojnosti i nepristranosti, Povjerenstvo je steklo saznanja koja upućuju da je dužnosnik Josip Dekalić počinio moguću povredu članka članka 5. stavka 1. ZSSI-a te je odlučeno kao u točki II. izreke ove Odluke.

Vezano za poslovne odnose Općine Šandrovac s obrtom Tesar s kojim su u poslovne odnose stupali i dužnosnik i njegov sin, Povjerenstvo ističe da dužnosnik kada nastupa u svojstvu građanina, kao i svaka druga fizička osoba, ima pravo izabrati izvođača radova za kojeg smatra da za će izvesti potrebne radove na najbolji način. Činjenica da je isti obrt izvodio radove za dužnosnika, odnosno njegovog člana obitelji te za tijelo javne vlasti u kojem dužnosnik obnaša dužnost sama po sebi ne predstavlja povredu odredbi ZSSI-a. Međutim, povodom navedene okolnosti mogla bi se stvoriti sumnja da će navedeni obrt zbog toga što ga je dužnosnik angažirao za izvođenje radova za potrebe Općine Šandrovac, radove za dužnosnika ili člana njegove obitelji izvesti besplatno ili po nižoj cijeni.

U odnosu na navedeno, Povjerenstvo ističe da je iz prikupljenih podataka i dokumentacije utvrđeno da je obrt Tesar bio angažiran od strane dužnosnika i njegovog sina prije nego što je odabran kao izvođač radova za Općinu Šandrovac te da je za sve izvedene radove dužnosniku Josipu Dekaliću, odnosno njegovom sinu izdao račune koji su uredno podmireni. Također, navedeni obrt je kao izvođač radova za Općinu Šandrovac odabran nakon provedenih postupka jednostavne ili javne nabave. Povjerenstvo stoga nije steklo saznanja iz kojih bi proizlazilo da je odabirom obrta Tesar kao izvođača radova za Općinu Šandrovac, dužnosnik Josip Dekalić počinio povredu neke od odredaba ZSSI-a.

Također, kupnja nekretnina od osoba starije životne dobi ili slabijeg materijalnog stanja od strane dužnosnika Josipa Dekalića ne upućuje na moguću povredu odredbi ZSSI-a.

Povjerenstvo završno napominje da će okolnosti vezane za zapošljavanje zamjenika općinskog načelnika Općine Šandrovac u trgovačkom društvu Komunalije d.o.o. te davanje koncesije navedenom trgovačkom društvu ispitati u predmetu broj: P-294/19 koji je otvoren u odnosu na dužnosnika Željka Đipala, zamjenika općinskog načelnika Općine Šandrovac.

Sukladno članku 39. stavku 3. ZSSI-a, poziva se dužnosnik Josip Dekalić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Josip Dekalić, elektronička dostava
2. Objava na internetskoj stranici Povjerenstva
3. Pismohrana